Uitspraak in Krejcir-aansoek verwag | Maroela Media
Radovan Krejcir, die Tsjeggiese sakeman, sal na verwagting Donderdag in die Johannesburgse hooggeregshof hoor of die hof sy onsuksesvolle aansoek om borgtog gaan heroorweeg.
Krejcir was nie verlede Vrydag in die hof toe die dringende hofaansoek gebring is nie, het die Saturday Star berig.
Krejcir, Desai Luphondo en ao Samuel Modise Maropeng en George Jeff Nthoroane van die Valke is in November in hegtenis geneem en staar aanklagte van ontvoering, aanranding en poging tot moord in die gesig. Hulle het glo in Junie 2013 die broer van 'n man, wat met 25kg tik verdwyn het, ontvoer en aangerand. Die man sou hulle glo help om die dwelms uit die land te smokkel.
Palm Ridge-landdros Reginald Dama het Krejcir se aansoek om borgtog op 13 Desember van die hand gewys.
Volgens die Saturday Star het Krejcir se prokureur, Francois Roets, aangevoer dat die aanklagte teen Krejcir en sy medebeskuldigdes nie as skedule 5-oortredings geklassifiseer moet word nie. In 'n aansoek om borgtog vir skedule 5-oortredings moet die beskuldigde bewys dat dit in die belang van geregtigheid is dat hy vrygelaat moet word. Roets het aan die regter gesê Krejcir is "'n geskikte kandidaat" vir borgtog.
Die regter het daarop gewys dat Krejcir vroeër uit Tsjeggië na Pole ontsnap het, maar Roets voer aan Krejcir het vir sy lewe gevrees. "Sy pa is vermoor. Hy is in 'n tenk vol suur geplaas," het Roets gesê. Hy het verder aangevoer dat Krejcir R60 miljoen sal verloor indien hy vlug.
Intussen bly Krejcir onder polisiebewaking in die hospitaal glo vir behandeling om nierversaking te voorkom.